CELEX: 62022CN0240
Language: mt
Date: 2022-04-05 00:00:00
Title: Kawża C-240/22 P: Appell ippreżentat fil-5 ta’ April 2022 mill-Kummissjoni Ewropea mis-sentenza mogħtija mill-Qorti Ġenerali (Ir-Raba’ Awla Estiża) fis-26 ta’ Jannar 2022 fil-Kawża T-286/09 RENV, Intel Corporation vs Il-Kummissjoni

7.6.2022   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               C 222/21
            
         
      Appell ippreżentat fil-5 ta’ April 2022 mill-Kummissjoni Ewropea mis-sentenza mogħtija mill-Qorti Ġenerali (Ir-Raba’ Awla Estiża) fis-26 ta’ Jannar 2022 fil-Kawża T-286/09 RENV, Intel Corporation vs Il-Kummissjoni
      (Kawża C-240/22 P)
      (2022/C 222/32)
      Lingwa tal-kawża: l-Ingliż
      
         Partijiet
      
      
         Appellant: Il-Kummissjoni Ewropea (rappreżentanti: F. Castillo de la Torre, N. Khan, M. Kellerbauer u C. Sjödin, aġenti)
      
         Partijiet oħra fil-proċedura: Intel Corporation Inc., Association for Competitive Technology, Inc., Union fédérale des consommateurs – Que choisir (UFC – Que choisir)
      
         Talbiet
      
      L-appellanti titlob li l-Qorti tal-Ġustizzja jogħġobha:
      
                  —
               
               
                  tannulla s-sentenza appellata, bl-eċċezzjoni tal-punt 3 tad-dispożittiv tagħha;
               
            
                  —
               
               
                  tibgħat lura l-kawża quddiem il-Qorti Ġenerali;
               
            
                  —
               
               
                  tirriżerva l-ispejjeż.
               
            
         Aggravji u argumenti prinċipali
      
      L-appellanti tinvoka sitt aggravji.
      L-ewwel aggravju: l-eżami mis-sentenza appellata tal-estent tal-analiżi tad-Deċiżjoni (1) tal-kriterji ta’ kopertura u tul jikkostitwixxi ultra petita. Barra minn hekk, is-sentenza appellata hija vvizzjata bi żball ta’ liġi sa fejn teskludi kull evalwazzjoni ġenerali tal-kapaċità tal-prattiki ta’ Intel li jeskludu l-kompetizzjoni fid-dawl taċ-ċirkustanzi rilevanti kollha tal-każ u sa fejn tinterpreta b’mod żbaljat il-gwida mogħtija f’dan ir-rigward mis-sentenza tal-Qorti tal-Ġustizzja tas-6 ta’ Settembru 2017, Intel vs Il-Kummissjoni, C-413/14 P, EU:C:2017:632.
      It-tieni aggravju: l-eżami mis-sentenza appellata tat-test tal-kompetitur daqstant effiċjenti (test AEC) li sar fid-Deċiżjoni jikser id-drittijiet tad-difiża tal-Kummissjoni.
      It-tielet aggravju: l-eżami mis-sentenza appellata tat-test AEC fid-Deċiżjoni fir-rigward ta’ Dell huwa vvizzjat bi żball ta’ ksur tal-livell probatorju meħtieġ, jiżnatura s-sens manifest tal-provi, japplika raġunament kontradittorju u jikser id-drittijiet tad-difiża tal-Kummissjoni.
      Ir-raba’ aggravju: l-eżami mis-sentenza appellata tat-test AEC fid-Deċiżjoni fir-rigward ta’ Hewlett-Packard Company huwa vvizzjat bi żball ta’ ksur tal-livell probatorju meħtieġ, jikser id-drittijiet tad-difiża tal-Kummissjoni u jinkludi diversi żbalji ta’ liġi oħra.
      Il-ħames aggravju: l-eżami mis-sentenza appellata tat-test AEC fid-Deċiżjoni fir-rigward ta’ Lenovo huwa vvizzjat bi żball ta’ interpretazzjoni tat-test AEC u tal-Artikolu 102 TFUE, jiżnatura l-provi u jikser id-drittijiet tad-difiża tal-Kummissjoni.
      Is-sitt aggravju: sa fejn is-sentenza appellata tibbaża ruħha fuq l-eżami tagħha tat-test AEC tad-Deċiżjoni għall-finijiet tal-annullament parzjali tad-deċiżjoni, hija tonqos milli tieħu debitament inkunsiderazzjoni l-implikazzjonijiet tal-konklużjonijiet tagħha tat-test AEC.
      
         (1)  Deċiżjoni tal-Kummissjoni C(2009) 3726 final, tat-13 ta’ Mejju 2009, dwar proċedura għall-applikazzjoni tal-Artikolu [102 TFUE] u tal-Artikolu 54 tal-Ftehim ŻEE (Każ COMP/C 3/37.990 – Intel)